Viherblogi: Monimuotoisuutta ja kerroksellisuutta - mediaoulu.fi
You are here: Home / Blogit / Viherblogi: Monimuotoisuutta ja kerroksellisuutta
Kevään puutarhatrendi Dark Forest vie salaperäiseen, dramaattiseen metsään. Kuva: Anna Skoog/Blomsterfrämjandet
Huhtikuussa mennään jo! Reilu viikko sitten meinasi usko loppua koko kevään tuloon, kun päivän aikana satoi 20-25 senttimetriä uutta lunta.
Onneksi se oli vain hetkellinen häiriötila. Kkohta ainakin omalla pihallani alkaa ensimmäiset nurkat perennapenkeistä olla lumettomana. Siihen toki vaikuttaa sekin, että olen intohimoinen ”kevääntekijä”.
Heti ensimmäisten aurinkoisten päivien ilmaantuessa aloitan pihallani pihakiveysten jäiden pilkkomisen ja lumien levittämisen. Sulaisihan nuo joka tapauksessa takuuvarmasti ennen juhannusta, mutta eihän sitä omalle luonteelleen mitään voi… J
Alkava pihakausi tuo mukanaan vuoden puutarhatrendit. Uudet trendit tulevat Suomeen lähinnä USA:sta ja Ruotsista. Tänä vuonna nousevat esiin pehmeät arvot.
Amerikkalaisen tutkimuksen mukaan ihmiset alkavat vihdoinkin uudestaan ymmärtää luonnon arvon. Ihmiset hakeutuvat luontoon retkeillen, vaeltaen ja ennen kaikkea harrastamalla puutarhanhoitoa.
Puutarhanhoito nähdään ja koetaan kuitenkin vielä työteliääksi ja tätä yritetään auttaa työtä helpottavalla teknologialla. Digitaalisten työkalujen avulla halutaan myös nuorempi sukupolvi mukaan puutarhanhoitoon ja liikkumaan ulos luontoon.
Yksi Suomessakin suosioon noussut, luonnossa liikkumista lisännyt harrastus, on geokätkeily.
Stadsodlarens trädgård. Kuva: Anna Skoog/Blomsterfrämjandet
Tämän päivän ihmiset ovat yhä enenevissä määrin kiinnostuneita hyvinvoinnistaan ja terveydestään. Sieltä kumpuaakin kiinnostus lähiruokaan, kotiviljelyyn ja kasvien käyttöön esimerkiksi ilmanpuhdistukseen viherseinien muodossa.
Kasvivalinnoissa keskitytään myös pölyttäjä- ja perhoskasvien suosimiseen ja puutarhat ovat ekologisia ja ”syötäviä”, eli pihoihin halutaan syötävää kasvillisuutta muun muassa hedelmäpuita, herukoita ja keittiöpuutarha.
Pihojen viherrakentamisessa korostuvat monimuotoisuus ja kerroksellisuus. Terassialueet laajenevat ja niiden sosiaalinen merkitys kasvaa. Terassi ei ole enää välttämättä yksi kokonaisuus, joka on kiinni rakennuksessa vaan terassialueita voi olla pihalla useampia, erilaisiin käyttötarkoituksiin. Puutarhan materiaaleissa pysyvät perinteiset materiaalit, mutta mukaan halutaan sekoittaa rouheampaa puuta, luonnonkiviä ja ruostunutta metallia esimerkiksi corten terästä.
Blomster Couture. Kuva: Anna Skoog/Blomsterfrämjandet
Ruotsalainen Blomsterfrämjandet ja Elmia Garden lanseeraavat vuosittain kolme kevään trendikokonaisuutta. Tämän vuoden trendejä ovat:
1. Blomster Coutoure on ylellinen sekoitus, jossa muoti kohtaa kasvillisuuden ja hallitsevina materiaaleina ovat puu, pitsi ja marmori, kulta ja messinki. Se on romanttinen ja ylellinen.
2. Dark Forest, – joka johdattaa meidät salaperäiseen ja lumoavaan metsään, jossa sävyt ovat dramaattisia ja tummia ja niihin yhdistellään metallin sävyjä.
3. Stadsodlarens trädgård eli kaupunkiviljelijän puutarha. Se pursuaa syötävää ruukuissa, terassilla ja viljelylaatikoissa. Kirkkaita värejä yhdistetään sinkkiin, terrakottaan ja kalkkikiveen.
Niin ja se tärkein…. eli kevään väri! Tänä vuonna värejä on kaksi eli vaaleansinisen sävy Serenity ja lämmin vaaleanpunainen ruusukvartsi. Muotitietoinen siis suosii näitä puutarhassaan tänä kesänä!